SDP:n kolmannen kauden kansanedustaja Suna Kymäläinen, 42, on saanut tänä keväänä useita yksipuolisia velkomustuomioita.

SDP:n kolmannen kauden kansanedustajan Suna Kymäläisen raha-asiat ovat retuperällä. SUNA KYMÄLÄISEN FACEBOOK-SIVUT

Iltalehden tekemän selvityksen mukaan SDP:n kolmannen kauden kansanedustaja Suna Kymäläinen on puolueestaan ainoa, jolla oli selvityshetkellä ulosotossa maksamattomia saatavia.

Kymäläisen avoimet velat ovat yksityisoikeudellisia saatavia, joissa hakijoina ovat Collector Bank AB ja OPR-Finance Oy. Collector Bankin saatavasta Kymäläinen oli maksanut tiistaihin mennessä 71,64 euroa ja OPR-Financen saatavasta 1 011,25 euroa. Maksamatta oli 61,21 euroa ja 788,55 euroa.

Kymäläisen ulosottomerkinnät ovat uusia. Collector Bankin saatava on tullut vireille 25. tammikuuta ja OPR-Financen saatava 8. helmikuuta.

”Tämä tuli minulle yllätyksenä”

Kymäläinen vastasi Iltalehden kysymyksiin tekstiviestitse.

Olen selvittänyt kansanedustajien ulosottoasioita ja sinulla on kaksi tuoretta merkintää tältä vuodelta. Haluatko kertoa vähän tarkemmin, mistä niissä on kyse?

– Tämä tieto tuli minulle yllätyksenä. Kyseessä on vilpitön vahinko ja huomaamattomuus, josta olen pahoillani. Olen hoitanut maksut välittömästi tiedon saatuani, Kymäläinen viestittää Iltalehdelle.

Ulosottoviraston mukaan olet suorittanut noin puolet Collector Bankin pienemmästä ja noin puolet OPR-Financen vähän suuremmasta saatavasta. Saatavat ovat tulleet vireille ulosottoon tammikuussa ja helmikuussa. Ja ne olivat vireillä edelleen tiistaina. Miten tämä on mahdollista, jos olet kerran hoitanut maksut? Milloin olet hoitanut maksut?

– Juuri tämä tuli minulle yllätyksenä, saadessani viestisi. Olen maksanut tuolloin tietooni saadut summat luullen, että siinä kaikki. Loput maksoin tänään. Sieltä tosin ilmoitettiin, että voi näkyä järjestelmässä 2-4 päivän viiveellä, Kymäläinen kertoo.

Kysymykseen siitä, miten saatavat ovat ylipäätään menneet ulosottoon Kymäläinen ei vastaa.

Yksipuolisia velkomustuomioita

Soitto Etelä-Karjalan käräjäoikeuteen paljastaa, että Kymäläinen on saanut tammi-huhtikuussa viisi yksipuolista velkomustuomiota. Kantajina ovat olleet Lowell Suomi Oy, Collector Bank AB, OPR-Finance Oy ja Handelsbanken Rahoitus Oyj.

Velkomustuomioiden mukaan maksamatta jääneet saatavat ovat yhteensä 23 000 euroa, josta korkojen, kulujen ja oikeudenkäyntikulujen osuus on noin 3 400 euroa. Maksamatta jääneiden saatavien joukossa on muun muassa viime vuoden marraskuussa otettu 3 000 euron pikavippi.

Tammi-huhtikuussa annettujen yksipuolisten velkomustuomioiden lisäksi Kymäläisellä on Etelä-Karjalan käräjäoikeudessa vireillä viisi velkomusasiaa. Niissä kantajina ovat OK-Perintä Oy, Sergel Finans Oy, Bank Norwegian, Intrum Oy ja Nordea Bank Oyj. Asiat ovat tiedoksiantovaiheessa ja ne ovat tulleet vireille helmi-huhtikuussa.

Vireillä olevien velkomusasioiden maksamatta jääneet saatavat ovat yhteensä 54 000 euroa, josta korkojen ja kulujen osuus on yhteensä noin 4 000 euroa.

Sinulla on useita tuoreita yksipuolisia velkomustuomioita Etelä-Karjalan käräjäoikeudessa. Lisäksi sinulla on useita vireillä olevia velkomusasioita Etelä-Karjalassa ja Helsingissä. Oletko rahoittanut vaalikampanjaasi pikavipeillä ja jättänyt ne maksamatta?

– Kuten totesin, yllätyin kahdesta merkinnästä, koska luulin hoitaneeni nämä saatavat kokonaisuudessaan. Ilmeisesti näissä perittiin vielä jääneitä korkoja tai perintäkuluja, jotka olen siis maksanut eilen (keskiviikkona) pois saatuani sinulta viestin asiasta. Vireillä olevien asioiden hoitamista vielä järjestelen, Kymäläinen viestittää.

– En ole käyttänyt pikavippejä kampanjani rahoittamiseen! Mikä tulee selviämään myös vaalirahailmoituksesta, jonka teen mahdollisimman pian, viimeistään tietysti määräaikaan mennessä (17. kesäkuuta).

Kymäläinen kertoo tarkistaneensa asian ulosottoviraston sivuilta torstaina ja hänellä ei ole tällä hetkellä ulosotossa yhtään hoitamatonta maksua.

Velkomusasioita myös Helsingissä

Etelä-Karjalan käräjäoikeuden lisäksi Kymäläisellä on kaksi vireillä olevaa velkomusasiaa Helsingin käräjäoikeudessa. Kumpikin asia on tullut vireille viime vuoden joulukuussa ja kummassakin on kantajana virolainen pikavippiyhtiö Bondora AS.

Helsingin käräjäoikeudessa vireillä olevien velkomusasioiden maksamatta jääneet saatavat ovat yhteensä 9 000 euroa, josta korkojen ja kulujen osuus on noin 700 euroa.

Kymäläinen on SDP:n eduskuntaryhmän toinen varapuheenjohtaja. Kymäläinen osallistui hallitustunnusteluihin SDP:n puheenjohtajan Antti Rinteen, varapuheenjohtajan Sanna Marinin ja eduskuntaryhmän puheenjohtajan Antti Lindtmanin kanssa.

Ruokolahdella asuva Kymäläinen on ammatiltaan lastenohjaaja.

Kymäläinen on ollut eduskunnan lakivaliokunnan jäsen vuodesta 2011. Lakivaliokunta käsittelee muun muassa perhe-, jäämistö-, velvoite- ja esineoikeutta, rikos- ja prosessioikeutta, tuomioistuimia sekä vankeinhoitoa koskevaa lainsäädäntöä.

Valiokunta antoi maaliskuussa mietinnön hallituksen esityksestä ulosottokaaren muuttamiseksi.

Helsingin Sanomat, Yle ja Ilta-Sanomat nostivat Kymäläisen esiin omissa ministerispekulaatioissaan tällä viikolla.

Juttua muokattu 11.5.2019 kello 11.17: Lisätty jutun loppuun tieto, että myös Helsingin Sanomat nosti Kymäläisen esiin omassa ministerispekulaatiossaan.